Herstelwerk vorder ná substasie in Pta brandDie Mooikloof-substasie het vroeër die week aan die brand geslaan en duisende mense sonder krag gelaat. (Foto: Verskaf) Die Tshwane-metro sê hy maak goeie vordering met herstelwerk aan die Mooikloof-substasie wat die afgelope week in ŉ brand beskadig is. Die voorval het duisende mense sonder krag gelaat en groot frustrasie onder inwoners veroorsaak. Hilgard Matthews, woordvoerder van die Tshwane-metroraad, sê die beskadigde toerusting is verwyder en alles moontlik word gedoen om kragtoevoer so gou moontlik te herstel. ŉ Strukturele ingenieur was reeds op die perseel en daar is begin met herstelwerk aan die dak wat byna heeltemal in die brand verwoes is. Die dak moet behoorlik herstel word voor nuwe toerusting weer geïnstalleer kan word. Tegnici van die stad werk die afgelope paar dae om die beskadigde toerusting te verwyder. Batterye moet onder meer ontkoppel word en beskermingspanele en ander toerustings uitmekaar gehaal word. Daar is reeds begin om die transformators te toets. Volgens die stad is al die toerusting wat vervang moet word, reeds bekom. Waar moontlik sal verskillende spanne verskillende take verrig sodat herstelwerk afgehandel kan word.